คลังขยายเวลาหักภาษี2เท่าบริจาคการศึกษา
คลังลดภาษีหนุนการศึกษา ขยายเวลาเพิ่มหักภาษีบริจาค 2 เท่า ออกไปอีก 3 ปี
21 เม.ย. 2559

คลังลดภาษีหนุนการศึกษา ขยายเวลาเพิ่มหักภาษีบริจาค 2 เท่า ออกไปอีก 3 ปี 
กระทรวงการคลัง รายงานว่า ที่ประชุมคณะรัฐมนตรี (ครม.)  ได้เห็นชอบมาตรการภาษีเพื่อสนับสนุนการศึกษา โดยการขยายระยะเวลาการให้สิทธิประโยชน์ทางภาษี ซึ่งได้สิ้นสุดลงแล้วเมื่อวันที่ 31 ธ.ค. 2558 สำหรับการบริจาคให้แก่สถานศึกษาสามารถหักได้ 2 เท่า ออกไปอีก 3 ปี ไปจนถึง 31 ธ.ค. 2561
รายละเอียดของมาตรการภาษีประกอบด้วย 1.บุคคลธรรมดาที่บริจาคเงินให้แก่สถานศึกษาของราชการและเอกชน โดยไม่รวมโรงเรียนนอกระบบ สามารถนำมาหักเป็นค่าลดหย่อนได้ 2 เท่าของจำนวนที่จ่ายจริง แต่เมื่อรวมกับค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบแล้ว ต้องไม่เกิน 10% ของเงินได้พึงประเมิน หลังหักค่าใช้จ่ายและค่าลดหย่อนอื่นๆ แล้ว
2.บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่สถานศึกษาของราชการและเอกชน โดยไม่รวมโรงเรียนนอกระบบ สามารถนำมาหักเป็นรายจ่ายได้ 2 เท่า ของจำนวนที่บริจาค  
มาตรการนี้จะมีส่วนทำให้ภาคเอกชนมีแรงจูงใจในการสนับสนุนการศึกษาเพิ่มมากขึ้น เป็นการสร้างโอกาสทางการศึกษา ช่วยให้มีการพัฒนาทรัพยากรมนุษย์ซึ่งเป็นรากฐานในการขับเคลื่อนประเทศในอนาคตให้เป็นไปอย่างต่อเนื่อง ช่วยลดภาระงบประมาณรายจ่ายของรัฐบาลในด้านการศึกษาได้อีกทางหนึ่งด้วย